PATVIRTINTA

Panevėžio r.

Paliūniškio pagrindinės mokyklos direktoriaus 2017 m. sausio 2 d.

įsakymu Nr. V-1

**VAIZDO DUOMENŲ TVARKYMO TAISYKLĖS**

**I. Bendrosios nuostatos**

1. Vaizdo duomenų tvarkymo Paliūniškio pagrindinėje mokykloje taisyklės (toliau – Taisyklės) nustato Paliūniškio pagrindinės mokyklos (toliau – mokykla) vykdomo vaizdo stebėjimo tikslą ir apimtį, vaizdo duomenų saugojimo terminą, priėjimo prie tvarkomų vaizdo duomenų sąlygas, šių duomenų naikinimo sąlygas ir tvarką, taip pat tvarkantiems šiuos duomenis darbuotojui keliamus reikalavimus.

2. Vaizdo duomenų tvarkymo mokykloje tikslas – užtikrinti mokyklos mokinių saugumą pertraukų tarp pamokų ir būrelių užsiėmimo metu bei mokyklos vidaus patalpose ir teritorijoje esančio turto saugumą.

3. Šiose Taisyklėse vartojamos sąvokos:

**Darbuotojas** – mokyklos darbuotojas, dirbantis pagal darbo sutartį.

**Vaizdo stebėjimas** – vaizdo duomenų, susijusių su fiziniu asmeniu (toliau – vaizdo duomenys), tvarkymas naudojant Taisyklių 8 punkte nurodytas vaizdo stebėjimo kameras.

**Vaizdo duomenų įrašymo įrenginys** – Mokyklos turto apskaitoje esantis skaitmeninis įrenginys, skirtas vaizdo duomenims įrašyti, saugoti, peržiūrėti ir kopijuoti.

**Vaizdo stebėjimo sistema** – vaizdo duomenų įrašymo įrenginiai ir vaizdo stebėjimo kameros.

**Vaizdo įrašas** – Taisyklių 8 punkte nurodytomis vaizdo stebėjimo kameromis užfiksuoti ir vaizdo duomenų įrašymo įrenginiuose išsaugoti vaizdo duomenys.

Kitos šiose Taisyklėse vartojamos sąvokos suprantamos taip, kaip jos apibrėžtos Lietuvos Respublikos asmens duomenų teisinės apsaugos įstatyme ir kituose teisės aktuose.

**II. REIKALAVIMAI DARBUOTOJAMS**

4. Visus vaizdo duomenis turi teisę tvarkyti tik mokyklos direktoriaus paskirtas asmuo, atsakingas už vaizdo stebėjimo sistemos techninę priežiūrą ir vaizdo duomenų tvarkymą (toliau – darbuotojas, tvarkantis vaizdo duomenis). Susipažinti su vaizdo duomenimis turi teisę visi mokyklos darbuotojai, kurie, įgyvendindami šią teisę, turi laikytis asmens duomenų apsaugą reglamentuojančiuose teisės aktuose nustatytų reikalavimų.

5. Darbuotojas, tvarkantis vaizdo duomenis, privalo:

5.1. laikytis pagrindinių vaizdo duomenų tvarkymo principų bei konfidencialumo ir saugumo reikalavimų, įtvirtintų Lietuvos Respublikos asmens duomenų teisinės apsaugos įstatyme, šiose Taisyklėse ir kituose teisės aktuose;

5.2. užtikrinti, kad į vaizdo stebėjimo kameromis fiksuojamą erdvę nepatektų gyvenamosios patalpos, įėjimai į jas, joms priklausančios privačios teritorijos, patalpos, kuriose asmenys pagrįstai tikisi absoliučios privatumo apsaugos;

5.3. imtis priemonių, kad būtų užkirstas kelias atsitiktiniam ar neteisėtam vaizdo duomenų sunaikinimui, pakeitimui, atskleidimui, taip pat bet kokiam kitam neteisėtam tvarkymui, saugoti vaizdo duomenų įrašymo įrenginiuose esančius duomenis;

5.4. užtikrinti, kad vaizdo stebėjimo sistema būtų techniškai tvarkinga, techniniai šios sistemos sutrikimai būtų šalinami operatyviai, naudojant visus turimus techninius resursus;

5.5. neatskleisti, neperduoti ir nesudaryti sąlygų bet kokiomis priemonėmis susipažinti su vaizdo duomenimis tam teisės neturintiems asmenims;

5.6. nedelsdamas pranešti mokyklos direktoriui ar jo paskirtam asmeniui apie bet kokią įtartiną situaciją, kuri gali kelti grėsmę mokyklos tvarkomų vaizdo duomenų saugumui;

5.7. laikytis kitų šiose Taisyklėse ir asmens duomenų apsaugą reglamentuojančiuose teisės aktuose nustatytų reikalavimų.

6. Darbuotojas, atsakingas už vaizdo duomenų įrašymo įrenginių veikimą, privalo į patalpas, kurioje yra vaizdo duomenų įrašymo įrenginys, neįleisti pašalinių asmenų ir, pastebėjęs vaizdo stebėjimo sistemos darbo sutrikimus, nedelsiant informuoti direktoriaus pavaduotoją ūkio reikalams arba mokyklos direktorių.

7. Darbuotojas pasirašytinai supažindinamas su šiomis Taisyklėmis ir taip įsipareigoja laikytis jų bei kitų vaizdo duomenų tvarkymo reikalavimus nustatančių teisės aktų.

**III. MOKYKLOS PATALPŲ IR LAUKO TERITORIJOS VAIZDO STEBĖJIMAS**

8. Vaizdo duomenys fiksuojami šiomis vaizdo stebėjimo kameromis:

8.1. pastato, esančio adresu: Vabalninko g. 15, Paliūniškio k., Panevėžio r. (toliau – Mokyklos pastatas), vidaus patalpose įrengtomis keturiomis vaizdo stebėjimo kameromis:

8.1.1. 1 kamera, fiksuojanti pirmo aukšto fojė;

8.1.2. 2 kamera, fiksuojanti pirmo aukšto koridorių;

8.1.3. 3 kamera, fiksuojanti antro aukšto fojė ir laiptinę;

8.1.4. 4 kamera, fiksuojanti antro aukšto koridorių.

8.2. Mokyklos pastato lauko teritorijoje įrengta viena vaizdo stebėjimo kamera, kuri fiksuoja žaidimų aikštelę ir daugiafunkcinę aikštelę.

9. Mokyklos pastato vidaus patalpų ir lauko teritorijos vaizdo stebėjimas yra nenutrūkstamas.

**IV. VAIZDO DUOMENŲ ĮRAŠYMAS IR SAUGOJIMAS**

10. Vaizdo duomenų įrašymo įrenginio vaizdo stebėjimo kamerų užfiksuoti vaizdo duomenys skaitmeniniu būdu įrašomi į šio įrenginio vidinį 1TB – (trijų teraibtų) talpos kietą diską.

11. Vaizdo duomenys vaizdo duomenų įrašymo įrenginyje saugomi ne ilgiau kaip 7 kalendorinių dienų.

12. Suėjus Taisyklių 11 punkte nustatytam terminui, vaizdo duomenys automatiškai ištrinami.

13. Vaizdo duomenų įrašymo įrenginys leidžia atlikti vaizdo įrašų paiešką pagal datą ir laiką.

**V. DUOMENŲ SUBJEKTO TEISIŲ ĮGYVENDINIMAS**

14. Duomenų subjektas, mokyklos direktoriui pateikęs asmens tapatybę patvirtinantį dokumentą arba teisės aktų nustatyta tvarka ar elektroninių ryšių priemonėmis, kurios leidžia tinkamai identifikuoti asmenį, patvirtinęs savo asmens tapatybę, turi teisę gauti Lietuvos Respublikos asmens duomenų teisinės apsaugos įstatyme nurodytus duomenis apie vaizdo duomenų, susijusių su juo, tvarkymą, tarp jų ir prašymo pateikti tvarkomus vaizdo duomenis apie jį gavimo mokykloje metu vaizdo duomenų įrašymo įrenginyje saugomo vaizdo įrašo, kuriame jis užfiksuotas, kopiją.

15. Duomenų subjekto prašyme pateikti mokyklos tvarkomus vaizdo duomenis apie jį turi būti nurodyta prašomų pateikti vaizdo duomenų apimtis. Jei duomenų subjektas prašo pateikti vaizdo duomenis, esančius vaizdo įraše, kuriame užfiksuotas ne tik jis, bet ir kiti asmenys, prašyme taip pat turi būti nurodytas vaizdo duomenų naudojimo tikslas, teikimo bei gavimo teisinis pagrindas.

16. Mokykla, gavusi duomenų subjekto paklausimą dėl vaizdo duomenų, susijusių su juo, tvarkymo, ne vėliau kaip per 3 darbo dienas nuo duomenų subjekto prašymo gavimo dienos atsako, ar su juo susiję vaizdo duomenys yra saugomi, ir, jei saugomi, – apie šių duomenų teikimo tvarką.

17. Duomenų subjekto prašomus mokyklos tvarkomus duomenis mokykla pateikia ne vėliau kaip per 30 kalendorinių dienų nuo duomenų subjekto kreipimosi dienos.

18. Mokykla atsisako pateikti tvarkomus duomenis, kai:

18.1. prašoma pateikti mokyklos tvarkomus vaizdo duomenis, esančius vaizdo įraše, kuriame užfiksuoti kiti asmenys, kurių tapatybę būtų galima nustatyti pagal vaizdo įraše užfiksuotus vaizdo duomenis (asmens veidas, ūgis ir pan.), ir tokių vaizdo duomenų pateikimas pažeistų jų teises;

18.2. nustatomos kitos Lietuvos Respublikos asmens duomenų teisinės apsaugos įstatyme ir kituose teisės aktuose nurodytos aplinkybės, kurioms esant šie duomenys nėra teikiami.

**VI. BAIGIAMOSIOS NUOSTATOS**

19. Už Taisyklių nuostatų pažeidimą mokyklos darbuotojams taikoma įstatymuose numatyta atsakomybė.

20. Taisyklės skelbiamos mokyklos interneto svetainėje.

21. Už Taisyklių nuostatų laikymosi priežiūrą ir jose reglamentuotų nuostatų vykdymo kontrolę bei periodišką Taisyklių peržiūrėjimą atsakingas mokyklos direktoriaus paskirtas darbuotojas, kuris, įvertinęs Taisyklių taikymo praktiką, esant poreikiui inicijuoja Taisyklių pakeitimus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_